
TERVEYDEN EDISTÄMINEN ON TÄRKEÄ OSA URHEILUNJÄRJESTÖJEN NUORISOTYÖTÄ

Taustaksi

Liikuntajärjestöt tekevät laajaa nuorisotyötä. Koska ne näin kokevat tekevänsä palveluksia yhteiskunnalle, järjestöt odottavat myös siltä vastapalveluksia esim. taloudellisen tuen muodossa. Tukensa vastapainoksi yhteiskunta ja päättäjät (ennen kaikkea Opetusministeriö) odottavat tänä päivänä omasta puolestaan liitoilta ja seuroilta yhä enemmän panostuksia aikaisempaa laajempaan yhteiskuntavastuuseen, kaikkien mukanaolevien hyvinvoinnin kohentamiseksi. Yksi tärkeimmistä yhteiskunnallisesti merkittävistä osa-alueista on terveyden edistäminen. - Muita ovat mm. reilun pelin eteenpäin vieminen, tasa-arvotyö, toiminta etnisten, kielellisten ja rodullisten sekä erityisryhmien hyväksi, kustannusten kurissapitäminen sekä ympäristökasvatus.

Mistä tänään on kysymys?

Suomen Jääkiekkoliito on käynnistänyt syksyllä 2005 oman terveiden elämäntapojen edistämisohjelmansa - nimeltään Operaatio Urheilullinen Elämäntapa - rakentamisen. Ensimmäisen vaiheen kestoksi liitto on päättänyt kolme vuotta, 2005-2008.

Ohjelman sisältö on jaettu seuraaviksi vuosiksi viiteen erilaiseen teemaan, joita ovat yleinen liikunnallisuus, päihteettömyys, ravinto, lepo ja uni,  sekä hygienia. - Ohjelman käynnistämisen kärkihankkeeksi seuraavalle pelikaudelle 2006-07 SJL on valinnut päihteettömyyden ja siitä erityisesti jääkiekolle vähintäänkin kyseenalaista mainetta tuovan nuuskan käytön.

Nuuskankäytön vähentämiseksi ja sen käytön aloittamiskynnyksen nostamiseksi SJL on suunnitellut monia eri toimenpiteitä niin aloitusvaiheeseen kuin pitempiaikaiseenkin vaikuttamiseen. Näitä ovat: suoramarkkinointi lasten ohjaajille ja 14-18-vuotiaille pelaajille, valtakunnallinen ilmoituskampanja monine mahdollisuuksineen ja internetin,  PR-työn, sekä jäähallien hyödyntäminen kiekkoväen luonnollisena toimintaympäristönä.

Miksi valtakunnallinen päihdekysely?

Jotta päihteiden vastaiselle työlle olisi riittävästi informaatiota nykytilanteesta ja perusteltu pohja, SJL teetti talven 2005-06 aikana valtakunnallisen päihdekyselyn. Kohderyhmäksi valittiin 11 eri puolilta Suomea ja eri kokoisilta paikkakunnilta olevaa, eri kokoisen määrän pelaajia omaavaa ja erilaisilla sarjatasoilla edustusjoukkueillaan pelaavaa seuraa. Kysely tehtiin välillä marraskuu 2005 – helmikuu 2006 ja siihen osallistui n. 1.500 10-18 –vuotiasta jääkiekon harrastajaa. – Tarkoitus on, että kysely uusitaan talvella 2007-08 vertailuaineiston saamiseksi ja jatkotoimenpiteistä päättämiseksi.

Tiivistelmä

Suomen Jääkiekkoliitto on käynnistänyt vuonna 2005 Operaatio Urheilullinen Elämäntapa (OUE) – nimisen eettisen kokonaisvaltaisen kehityshankkeen, jonka osana päätettiin toteuttaa tutkimus juniorikiekkoilijoiden päihteiden käytöstä. Suomen Jääkiekkoliiton toimesta tehdyn tutkimuksen on toteuttanut Sosiaalikehitys Oy, jossa tutkimuksesta on vastannut sen alkuvaiheessa tutkija Riitta Kinnunen ja raportoinnista tutkija Sari Pitkänen. 

Tutkimus perustuu marraskuussa 2005-tammikuussa 2006 tehtyyn valtakunnalliseen jääkiekkojunioreille suunnattuun kyselyyn, jossa tiedusteltiin nuorten tupakointia ja nuuskan, alkoholin ja muiden huumaavien aineiden käyttöä sekä nuorten suhtautumista päihteisiin. Kyselyssä selvitettiin myös nuorten harrastuksiin ja yleensä elämään liittyviä asioita. Päihdekysely toteutettiin 11 urheiluseurassa, jotka sijaitsevat eri puolella maata erikokoisissa kaupungeissa. Kyselyn käytännön toteutuksesta ovat vastanneet Suomen jääkiekkoliitto sekä otokseen valikoidut seurat, jotka ovat järjestäneet lomakkeiden jakelun ja vastaamistilanteiden toteuttamisen jäähallissa harjoitusten yhteydessä. Kysely osoitettiin seuroissa 10‑18–vuotiaille jääkiekkoa harrastaville lapsille ja nuorille. Otokseen valituista jääkiekkoseuroista valittiin vastaajiksi noin 25 pelaajaa jokaisesta ikäryhmästä (E2–B -juniorit), joten otos on muodostunut 1 925 junioripelaajasta. Päihdekyselyyn saatiin vastauksia yhteensä 1 509 kappaletta, jolloin kyselyn vastausprosentti oli 78 %. Jääkiekkojunioreiden päihdekyselyyn vastanneet ovat miltei kaikki (96 %) poikia, iältään keskimäärin 13-vuotiaita. 

Kyselyn tulosten mukaan jääkiekkojuniorit viihtyvät ja pärjäävät koulussa hyvin, mikä näkyy myös kouluarvosanoissa: juniorikiekkoilijoilla edellisen koulutodistuksen keskiarvo on ollut 8. Juniorijääkiekkoilijat ovat myös tyytyväisiä elämäänsä, sillä heidän omalle elämälleen kouluarvosanalla antama keskiarvo on miltei kiitettävä 8,6. Yleisimmin juniorijääkiekkoilijoilla on tavoitteena ammattilaisura jääkiekkoilijana, johon pyrkivät yleisimmin nuorimmat sekä suurissa kaupungeissa asuvat pelaajat. Toisaalta jääkiekkoseurassa olemisen parhaaksi puoleksi ei mainittu kilpaurheiluun liittyvää voittamista, vaan pelaaminen, kaverit sekä kehittyminen lajissa eli kuntoiluun, hauskaan ajanviettotapaan ja sosiaalisuuteen liittyvät asiat. Kyselyyn vastanneilla on jääkiekon ohella myös paljon muita harrastuksia, joista tyypillisimpiä ovat muut pallopelit. Jääkiekkojunioreiden sosiaalinen verkosto on laaja sekä seurassa että sen ulkopuolella. Nuorilla pelaajilla näyttävät olevan myös perhesuhteet kunnossa, sillä enemmistöllä jääkiekkojunioreista vanhemmat tuntevat useimmat heidän ystävänsä ja tietävät lähes aina, mitä lapsi tai nuori tekee vapaa-aikanaan.  

Jääkiekkojunioreiden päihdekyselyyn vastanneista enemmistö eli noin 80 % ei tupakoi lainkaan, 15 % on joskus kokeillut tupakointia, 4 % tupakoi joskus ja 2 % juniorikiekkoilijoista tupakoi viikoittain tai päivittäin. 10-12-vuotiaista jääkiekkojunioreista on kokeillut tupakointia 6 %, kun 13-14-vuotiaista kokeilijoita on vajaa viidesosa. 15-18-vuotiaista noin kolmannes on kokeillut tupakointia ja tupakoi joskus, 17-18-vuotiaissa on eniten joskus, viikoittain tai päivittäin tupakoivia nuoria. Kyselyaineiston mukaan nuuskaa ei käytä lainkaan 79 % jääkiekkojunioreista, 12 % on kokeillut nuuskaamista joskus ja 9 % pelaajista nuuskaa satunnaisesti tai päivittäin. Nuuskaa käytetään yleisimmin rentoutumisen ja mielihyvän vuoksi, mutta myös nikotiiniriippuvuus sekä kaverit ja ryhmäpaine vaikuttavat nuuskan käyttöön. Nuuskaaminen on harvinaista alle 14-vuotiailla. 15-16-vuotiaista noin puolet ei ole nuuskannut ikinä ja yli 16-vuotiaista vain noin neljäsosa ei ole kokeillut nuuskaamista. Juniorikiekkoilijoilla on yleisimmin päihdekokeiluja alkoholista, mutta humalajuominen on suhteellisen harvinaista. Keskimäärin 55 % jääkiekkojunioreista ei ole koskaan kokeillut alkoholia ja 71 % ei ole ollut ikinä humalassa. Alkoholikokeiluja on 24 % jääkiekkojunioreista ja humalakokeiluja 9 % kyselyyn vastanneista pelaajista. Kiekkojunioreista 7 % käyttää alkoholia tai on humalassa kerran kuussa tai useammin. Noin kolmasosa 13-16-vuotiaista kiekkojunioreista on kokeillut alkoholia ja noin kolmasosa 15-16-vuotiaista käyttää sitä joskus, kun 17-18-vuotiaista pelaajista noin puolet käyttää alkoholia joskus ja reilu kolmasosa kerran kuukaudessa tai useammin. Tupakointi ja nuuskaaminen ovat siten yleisintä 15-vuotiailla ja sitä vanhemmilla juniorikiekkoilijoilla, kun suurin osa alkoholia käyttävistä ja humalaan asti itsensä juovista kiekkojunioreista on 17-18-vuotiaita. Jääkiekkojunioreista vain hyvin pieni osuus, yksi prosentti kyselyyn vastanneista pelaajista, on kokeillut huumaavia aineita ja vain hyvin harvat voisivat ajatella kokeilevansa niitä. Hormonien kokeileminen on ollut huumaavia aineita vähäisempää, mutta toisaalta hormonien kokeilusta kieltäytyvien osuus on hieman vähäisempi. Noin reilu puolet jääkiekkojunioreista on täysin päihteettömiä. Keskimäärin vain noin kymmenesosa käyttää kaikkia päihteitä eli tupakoi, käyttää nuuskaa ja alkoholia myös humaltuakseen.

Nuuskan käytön arvioidaan olevan tupakointia ja alkoholinkäyttöä useammin selvästi tai hieman yleisempää jääkiekkoseuran kavereilla kuin muulla kyselyyn vastanneen kaveripiirillä. Noin kolme neljäsosaa päihdekyselyyn vastanneista pitää seurakavereiden tupakointia hieman tai selvästi vähäisempänä kuin muiden kavereiden, kun nuuskan käyttöä ja alkoholin käyttöä pitää vähäisempänä noin puolet jääkiekkojunioreista. Enemmistö kyselyyn vastanneista jääkiekkojunioreista ei ole huolestunut kaveripiirin päihteiden käytöstä. Reilu kymmenesosa pelaajista on huolestunut kavereiden tupakoinnista ja noin vajaa kymmenesosa kyselyyn vastanneista on huolestunut kavereiden alkoholin käytöstä, huumaavien aineiden käytöstä ja nuuskaamisesta. Mitä nuoremmasta junioripelaajasta on kyse, sitä yleisemmin hän on huolestunut kaveripiirinsä päihteiden käytöstä. Jos päihdeongelmia havaittaisiin itsellä tai kaveripiirissä, yleisimmin apua haettaisiin vanhemmilta, terveydenhoitajalta ja lääkäriltä tai valmentajalta. 

Jääkiekkojuniorit suhtautuvat kielteisesti päihteiden käyttöön. Yleisimmin päihteitä käyttävät vanhimpien ikäluokkien jääkiekkojuniorit pitävät päihteiden käyttöä selvästi useimmin melko tai hyvin huonona asiana. Alkoholin käyttöä pitää huonona asiana noin kolmasosa jääkiekkojunioreista, kun keskimäärin noin neljäsosa päihdekyselyyn vastanneista suhtautuu kielteisesti nuuskaamiseen ja reilu kymmenesosa tupakointiin. Jääkiekkojuniorit pitävät myös päihteiden käytön valvontaa tarpeellisena. Päihdekyselyn mukaan nuoret pitävät aikuisten tekemää päihteiden käytön valvontaa sekä päihteiden käyttöön puuttumista suotavana. Keskimäärin kaksi kolmasosaa jääkiekkojunioreista toivoo aikuisten puuttuvan tupakointiin sekä nuuskaamiseen ja noin kolme neljäsosaa liialliseen alkoholin käyttöön. Yleisimmin nuuskaavien 15-18-vuotiaat asenteisiin vaikuttaminen on haasteellista, sillä vaikka he pitävät nuuskan käyttöä nuorimpia pelaajia useammin hyvin huonona asiana, vanhimmista jääkiekkojunioreista noin kolme neljäsosaa arvioi nuuskaamisen olevan jokaisen oma johon muiden ei ole syytä puuttua. 62 % jääkiekkojunioreista pitää aikuisten toteuttamaa päihteiden käytön valvontaa sopivana, 34 % pitää sitä liian vähäisenä ja 4 % liiallisena. Etenkin nuoremmat jääkiekkojuniorit pitävät nuorten päihteiden käytön valvontaa riittämättömänä.

Valtakunnallisen jääkiekkojunioreille kohdennetun tutkimuksen tuloksia verrattiin aiempiin tehtyihin seurakohtaisiin päihdetutkimuksiin sekä valtakunnallisiin nuorison päihteiden käyttöä koskeviin tutkimuksiin kuten Stakesin toteuttamaan kouluterveyskyselyyn ja nuorten terveystapatutkimukseen. Kyselyn mukaan kiekkojuniorit eroavat positiivisesti muista nuorista päihteiden käytön suhteen, sillä kouluterveyskyselyn tuloksiin verrattuna jääkiekkonuoret käyttäviä ikätovereitaan harvemmin alkoholia, juovat itsensä selvästi harvemmin humalaan kuukausittain tai useammin ja ovat harvemmin kokeilleet huumaavia lääkkeitä tai muita huumaavia aineita. Terveystapatutkimuksen tuloksiin verrattuna 12-vuotiaiden tupakointia kokeilleiden määrä on jääkiekkoseuroissa pelaavissa hieman vähäisempi, kun 14- ja 16-vuotiailla jääkiekkojunioreilla tupakointia kokeilemattomien osuudet ovat huomattavasti vähäisemmät kuin suomalaisilla nuorilla keskimäärin. Alle 16-vuotiaat jääkiekkojuniorit eivät poikkea merkittävästi ikätovereistaan nuuskaamisen suhteen, mutta 16- ja 18-vuotiailla pelaajilla nuuskaamisen kokeilemisessa ja käyttämisessä on huomattavasti yleisempää kuin ikäluokan nuorilla keskimäärin. Vaikka valtakunnallisen kyselyaineiston mukaan 12-18-vuotiaat jääkiekkojuniorit ovat muita nuoria harvemmin täysin raittiita, 14-16-vuotiailla säännöllinen kuukausittainen tai sitä useammin tapahtuva alkoholin käyttäminen on kiekkojunioreilla harvinaisempaa kuin samanikäisillä nuorilla keskimäärin. 14-16-vuotiaat jääkiekkojuniorit eivät poikkea kuukausittain tai sitä useammin humalaan juovien osuuksissa muista nuorista. Myös kouluterveyskyselyn tuloksiin verrattuna jääkiekkojunioreissa on alkoholia käyttämättömien ja itsensä humalaan juomattomien nuorten osuus suurempi kuin peruskoulun 8- ja 9-luokkalaisilla keskimäärin. Jääkiekkoseuraan kuuluvilla nuorilla on lisäksi vähemmän impattavien ja huumaavien aineiden kokeiluja kuin 8- ja 9-luokkalaisilla nuorilla keskimäärin.

Aiemmin tehtyihin jääkiekkoseurakohtaisiin päihdekyselyihin verrattuna valtakunnallisen kyselyn mukaan nuorten tupakointi on vähentynyt, mutta nuuskaamisen osalta tilanne on pysynyt ennallaan. Myönteinen kehityspiirre on nuorten humalakokemusten vähentyminen, missä jääkiekkojuniorit seuraavat valtavirran nuorison trendiä. Aineiston mukaan toistuvaa kerran kuukaudessa tai useammin tapahtuvaa alkoholin käyttöä ja humalajuomista on eniten vanhimmassa ikäryhmässä. Päihteiden käytön vähenemisestä kertovat tulos on positiivista nuorten elämänkokonaisuuden kannalta, sillä valtakunnallisen päihdekyselyn perusteella päihteiden käyttö on selvästi yhteydessä juniorijääkiekkoilijoiden koulumenestykseen ja oman elämän hyväksi kokemiseen. Kyselyyn vastanneet tupakoimattomat ja nuuskaa käyttämättömät tai niitä vain kokeilleet sekä alkoholia käyttämättömät tai sitä enintään satunnaisesti käyttävät ovat keskimäärin tyytyväisempiä elämäänsä kuin päihteitä useasti käyttävät juniorijääkiekkoilijat. Valtakunnallisen päihdekyselyn perusteella nuuskaaminen on merkittävämpi ongelma juniorijääkiekoissa kuin tupakointi, sillä tulosten perusteella yli 14-vuotiaat jääkiekkojuniorit nuuskaavat selvästi yleisemmin kuin muut samanikäiset nuoret keskimäärin. Jääkiekkojuniorit arvioivat myös itse nuuskaamisen olevan tupakointia ja alkoholin käyttöä huomattavasti yleisempää seuran pelaajakavereilla kuin muulla kaveripiirillä. Huomiota kyselyaineistossa kiinnittää 15-16-vuotiaiden päihteiden käyttö siinä suhteessa, että ikäluokan nuorista noin kaksi kolmasosaa on kokeillut tai käyttää jotakin päihdettä. Tässä ikäryhmässä on samanaikaisesti suurin epätietoisuus tahosta, joka voisi auttaa päihdeongelmien yhteydessä. 

Nuorilla jääkiekkoilijoilla on Pasi Kosken tutkimuksen mukaan tietynlainen aktiivinen suhde alkoholiin, minkä on arvioitu johtuvan osin osallistumisesta nuorten sosiaalisiin toimintoihin. Sosiaalinen paine näyttää siten osin ohjaavan nuoria alkoholikokeiluihin, mutta samalla rajoittavan sen liikakäyttöä, mistä kertoo aineistossa jääkiekkojunioreiden muuta nuorisoa vähäisempi humalajuominen. Päihteiden vastainen työ on tarpeellista. Hyvät edellytykset sille luo jääkiekkoa harrastavien nuorten ehjältä vaikuttava elämänkokonaisuus, päihteiden käytön vastainen asennoituminen eli päihteiden käytön pitäminen huonona asiana sekä lasten ja nuorten päihteiden käytön valvonnalle ja siihen puuttumiselle myönteinen suhtautuminen. 

